Eskom: ‘Geen waarborg’ dat ligte aanbly | Netwerk24
Deur Francois Williams 13 Junie 2018 16:04
Sommige steenkoolkragstasies het nie Woensdag steenkool afgelewer gekry nie weens die intimidasie van werkers, het Thava Govender, hoof van kragopwekking by Eskom, Woensdag op ’n nuuskonferensie erken.
Steenkool is nie Woensdag by van Eskom se kragstasies afgelewer nie weens betogings. Foto: Matthew Henry
Eskom kan nie waarborg dat daar glad nie Woensdagaand of Donderdag kragonderbrekings sal wees weens die intimidasie en arbeidsonrus nie, het Govender gewaarsku. Dit kom terwyl die vakbonde Numsa en NUM dreig om te staak, selfs al word kragopwekking as ’n noodsaaklike diens beskou.
Govender kon nie sê presies hoeveel minder krag Woensdag gelewer is nie. Dit sal duideliker word namate na die spitstyd-vraag in die aand beweeg word.
Sommige opwekkingseenhede het afgeskop weens sabotasie, het Govender erken.
Lees ook: Eskom: 5 dinge wat jy oor staking moet weet
Daar was in ’n stadium 400 MW se kraglewering wat geraak is.
Intussen wou Phakamani Hadebe, uitvoerende hoof van Eskom, nie vrae antwoord of Eskom mense gaan aflê nie.
Dit is nie die getalle wat tel nie, maar produktiwiteit, het hy gesê op ’n mediakonferensie waar die arbeidsonrus tans by Eskom bespreek is.
Hadebe het teruggekrabbel oor Govender se opmerking dat Eskom nie kan waarborg dat daar geen kragonderbrekings kan wees nie, want hy sê as al die werkers saamwerk en gebeurlikheidsplanne inskop, sal daar nie kragonderbrekings wees nie.
Hadebe sê Eskom het nuwe kliënte gewerf wat 500 MW se ekstra elektrisiteit sal koop wat R2,5 miljard se ekstra inkomste vir Eskom sal inbring. Dit is as deel van die inisiatiewe wat Eskom aangepak het om sy geldsake om te draai.
Meer oor: Num | Solidariteit | Eskom | Numsa | Phakamani Hadebe | Staking | Elektrisiteit | Steenkool | Vakbonde | Krag | Kragopwekking